**Biežāk uzdotie jautājumi par Rīgas pilsētas līdzdalības budžeta projektu īstenošanas konkursu**

1. **Kas tas ir par konkursu?**

Tas ir Rīgas valstspilsētas pašvaldības līdzdalības budžeta finansēts projektu konkurss, kura nolikumam atbilstošu un iedzīvotāju balsojumā visvairāk balsis saņēmušu iedzīvotāju un NVO iesniegto projektu īstenošanu veic Rīgas valstspilsētas pašvaldība. Līdzdalības budžets ir demokrātisks rīks, kādā veidā Rīgas pilsētas iedzīvotāji var lemt par daļu no Rīgas pilsētas pašvaldības budžeta.

1. **Kāds ir konkursa mērķis?**

Konkursa mērķi ir:

* veicināt apkaimju attīstību Rīgā, to teritorijas kā pilsētas daļas īpašo identitāti, atpazīstamību un sekmēt to revitalizāciju;
* pastāvīgi un mērķtiecīgi veicināt Rīgas apkaimju iedzīvotāju iesaisti un līdzdalību apkaimju attīstībā;
* radīt publiski pieejamus uzlabojumus apkaimēs, veicinot iedzīvotāju sadarbību un radošumu;
* Pašvaldībai iegūt vērtīgu atgriezenisko saiti par nepieciešamajiem pilsētvides uzlabojumiem, kas ir svarīgi Rīgas iedzīvotājiem.

1. **Kas konkursā var piedalīties?**

Projekta pieteikumu dalībai konkursā var iesniegt:

• Rīgas pilsētā dzīvesvietu deklarējušas fiziskas personas no 16 gadu vecuma;

• Nevalstiskās organizācijas, kuru juridiskā adrese ir reģistrēta Rīgas pilsētā un to darbības mērķis ir Rīgas apkaimju pilsētvides kvalitātes uzlabošana un nav pretrunā ar Konkursa nolikumā noteiktajiem Konkursa mērķiem.

**4. Cik Projektus var iesniegt Konkursam?**

Iesniedzējs Konkursam var iesniegt vienu Projekta pieteikumu. Viens Projekta pieteikums attiecas tikai uz vienu vienotu teritoriju.

1. **Kā var iesniegt projekta pieteikumu?**

Projekta pieteikumu var iesniegt:

• papīra formātā - Rīgas Apkaimju iedzīvotāju centrā Eduarda Smiļģa ielā 46, Daugavpils ielā 31, Gobas ielā 6A, Ieriķu ielā 43A un Brīvības ielā 49/53;

• elektroniskā formātā - sūtot uz konkursa elektroniskā pasta adresi [konkurss.apkaimes@riga.lv](mailto:konkurss.apkaimes@riga.lv), nosūtot uz e-adresi vai iesniedzot Rīgas valstspilsētas pašvaldības mājas lapā [www.riga.lv](http://www.riga.lv) – aizpildot projekta pieteikuma veidlapu.

1. **Kad var iesniegt projekta pieteikumu?**

Projektu pieteikumu iesniegšanas termiņš ir **no konkursa izsludināšanas brīža līdz 2024. gada 31. maija plkst. 12.00.**

1. **Kādas projektu idejas var iesniegt?**

Konkursam var iesniegt projektu idejas, kuras:

* atrodas sabiedrībai pieejamā publiskā lietošanā esošā Rīgas valstspilsētas pašvaldībai piederošā vai piekrītošā publiskā ārtelpā;
* ilglaicīgi (vismaz 10 gadus) uzlabos apkārtējo vidi un šiem uzlabojumiem ir sabiedriski nozīmīga vērtība;
* nav ar komerciālu, reliģisku vai politisku raksturu.

1. **Cik liels konkursa finansējums ir vienam projektam?**

Viena Projekta īstenošanai nepieciešamais prognozējamais finanšu līdzekļu apjoms ir ne vairāk kā 100 000 euro (ieskaitot PVN).

1. **Kā var zināt, vai projekta izmaksas iekļausies 100 000 euro (ieskaitot PVN)?**

Projekta plānoto īstenošanas izmaksu aprēķināšanas atvieglošanai ir pieejama tāmes veidne. Iesniedzēja atbildība ir savu iespēju robežās aplēst projekta plānotās īstenošanas izmaksas. Projekta vērtēšanas laikā pašvaldības kompetentās institūcijas, konkursa vērtēšanas komisijai sagatavojot atzinumu par projekta īstenošanas iespējamību, detalizēti vērtēs projekta plānotās īstenošanas izmaksas. Ja pašvaldības kompetentā institūcija atzinumā argumentēti norādīs, ka projekta plānotās īstenošanas izmaksas būtiski pārsniedz 100 000 euro apjomu, tad konkursa vērtēšanas komisija projektu noraidīs un nevirzīs iedzīvotāju balsošanai.

1. **Kas īstenos projektu?**

Konkursa kārtībā apstiprinātos projektus īstenos Rīgas valstspilsētas pašvaldības kompetentā institūcija, sadarbojoties ar projekta iesniedzēju.

1. **Kā norisināsies projekta vērtēšana?**

Projekta vērtēšanu veiks konkursa vērtēšanas komisija divās vērtēšanas kārtās atbilstoši konkursa nolikuma prasībām un saņemtajiem Rīgas valstspilsētas pašvaldības kompetento institūciju atzinumiem. Informācijai par projekta vērtēšanas gaitu varēs sekot līdzi konkursa vietnē www.balso.riga.lv katras projekta sadaļā.

1. **Kad notiks iedzīvotāju balsošana par projektiem?**

Iedzīvotāju balsošana par konkursa nolikuma prasībām atbilstošiem projektiem norisināsies pēc to izvērtēšanas konkursa vērtēšanas komisijā un nodošanas iedzīvotājiem balsošanai. Balsošana notiks vienu mēnesi no 1 – 31.oktobrim.

1. **Kad būs zināmi finansējumu saņēmušie projekti?**

Rīgas valstspilsētas pašvaldības finansējumu saņēmušie projekti būs zināmi pēc vienu mēnesi ilgas iedzīvotāju balsošanas beigām - 2024. gada novembrī.

1. **Cik ilgi projekti tiks īstenoti?**

Rīgas valstspilsētas pašvaldības finansējumu saņēmušie projekti var tikt īstenoti līdz 2 gadus ilgā laika periodā, atkarībā no projekta sarežģītības, ietverot projektēšanas dokumentācijas sagatavošanu un saskaņošanu ar inženierkomunikāciju turētājiem, būvdarbu iepirkuma veikšanu un būvdarbu īstenošanu, un objekta nodošanu ekspluatācijā.

1. **Cik bieži konkurss notiek?**

Konkurss notiek katru gadu kopš 2019. gada un ir pieejams jebkuram rīdziniekam. Ar konkursam iepriekšējos gados iesniegtajām projektiem un to īstenošanas aktualitātēm, iespējams iepazīties konkursa vietnē www.balso.riga.lv.